CELEX: 52015PC0203
Language: sl
Date: 2015-05-13
Title: Predlog IZVEDBENI SKLEP SVETA o dovoljenju Danski, da v skladu s členom 19 Direktive 2003/96/ES uporabi znižano stopnjo obdavčitve za električno energijo, ki se neposredno zagotavlja plovilom med privezom v pristanišču

EVROPSKA KOMISIJA
            Bruselj, 13.5.2015
            COM(2015) 203 final
            2015/0106(NLE)
            Predlog
            IZVEDBENI SKLEP SVETA
            o dovoljenju Danski, da v skladu s členom 19 Direktive 2003/96/ES uporabi znižano stopnjo obdavčitve za električno energijo, ki se neposredno zagotavlja plovilom med privezom v pristanišču
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Obdavčitev energentov in električne energije v Uniji ureja Direktiva Sveta 2003/96/ES (v nadaljnjem besedilu: „direktiva o obdavčitvi energije“ ali „Direktiva“).
            
            
               V skladu s členom 19(1) Direktive, poleg določb zlasti iz členov 5, 15 in 17, lahko Svet na predlog Komisije kateri koli državi članici soglasno dovoli uvedbo nadaljnjih izjem ali znižanj ravni obdavčitve zaradi upoštevanja posebnih politik.
            
            
               Cilj tega predloga je Danski dovoliti uporabo znižane stopnje obdavčitve električne energije, ki se neposredno zagotavlja plovilom med privezom v pristanišču (v nadaljnjem besedilu: električna energija z obrežja). Namen te izjeme je zagotoviti gospodarsko spodbudo za uporabo električne energije z obrežja, da se zmanjša onesnaževanje zraka v pristaniških mestih in izboljša kakovost zraka v lokalnem okolju v korist zdravja prebivalcev.
            
            
               Cilj ukrepa, ki naj bi ga uporabila Danska, je tudi zmanjšati vpliv pomorskega prometa na okolje.
            
            
               Zahteva in njeno splošno ozadje
            
            
               Danski organi so 2. julija 2014 z dopisom Komisijo obvestili, da nameravajo znižati davek na električno energijo, ki se neposredno zagotavlja plovilom med privezom v pristanišču, razen za plovila za zasebne namene. Na zahtevo Komisije je Danska 13. novembra 2014 in 23. februarja 2015 predložila dodatne informacije. Danska želi z ukrepom, ki ga je zahtevala, spodbuditi uporabo električne energije z obrežja, ki pomeni manjše onesnaževanje v primerjavi s proizvodnjo električne energije na krovu plovil med privezom v pristanišču.
            
            
               Danski organi nameravajo uporabiti znižano stopnjo davka na električno energijo v višini 4 DKK (pribl. 0,54 EUR)(
                  1
               ) na MWh za električno energijo z obrežja. Ta davčna stopnja bo višja od najnižje stopnje obdavčitve električne energije za poslovno uporabo, kot je določena v Direktivi 2003/96/ES. Nacionalna stopnja obdavčitve, ki se trenutno uporablja za električno energijo z obrežja, je 878 DKK(
                  2
               ) (pribl. 117,95 EUR) na MWh, kar je nacionalna stopnja obdavčitve električne energije za neposlovno uporabo. 
            
            
               Po drugi strani pa člen 14(1)(c) direktive o obdavčitvi energije državam članicam nalaga, da iz obdavčitve izvzamejo energente, ki se uporabljajo kot gorivo za plovbo po vodah EU, razen za plovila za zasebne namene. Ta izjema zajema tudi energente, ki se uporabljajo za proizvodnjo električne energije na krovu plovil med privezom v pristaniščih. Države članice lahko prav tako izvzamejo energente, ki se uporabljajo na plovilih za plovbo po celinskih plovnih poteh z izjemo plovil za zasebne namene v skladu s členom 15(1)(f) Direktive, ki zajema tudi proizvodnjo električne energije na krovu. Ker Danska nima celinskih plovnih poti, njene zahteve slednja določba ne zadeva.
            
            
               Tako sistem obdavčitve na podlagi direktive o obdavčitvi energije v večini primerov ne vpliva na stroške proizvodnje električne energije na krovu plovil med privezom v pristanišču, čeprav ima taka proizvodnja lahko negativne učinke na zdravje in okolje zaradi poslabšanja kakovosti zraka in povečanja ravni hrupa v pristaniščih.
            
            
               Danska namerava uporabiti znižano stopnjo obdavčitve električne energije za vse dobave električne energije z obrežja z napetostjo najmanj 380 voltov plovilom z bruto tonažo najmanj 400, ki se uporabljajo za trgovski ladijski promet. Danski organi trdijo, da kljub tem omejitvam, ki veljajo za področje uporabe ukrepa, znižanje davkov zajema veliko večino plovil, ki se uporabljajo v mednarodnem prometu, in večja plovila, ki se uporabljajo v domačem prometu. Ta plovila so odgovorna za največji del emisij, ki jih povzroča delovanje pomožnih motorjev na krovu med privezom v pristaniščih.
            
            
               Danski organi so obvestili Komisijo, da pričakujejo, da bo znižanje davka ustvarilo letne davčne odhodke v višini približno 15 milijonov DKK (2 milijona EUR). Ta domneva temelji na oceni porabe električne energije na potniških in tovornih ladjah v danskih pristaniščih leta 2008, ki je znašala približno 33 000 MWh (od tega 17 000 na potniških ladjah). V izračunih je upoštevana predpostavka, da se navedena poraba v vmesnem času ni spremenila in da v prihodnosti električne energije z obrežja ne bodo uporabljala vsa plovila. Danski organi navajajo, da bi bilo treba to oceno obravnavati previdno, saj je to za Dansko nov sistem, poleg tega pa ni podlage za primerjavo s podobnimi shemami. Trenutno pristanišča na Danskem ne zagotavljajo naprav za električno energijo z obrežja. Poleg tega se bodo ladje lahko prosto odločale za nakup električne energije z obrežja.
            
            
               Danski organi priznavajo, da ukrep pomeni državno pomoč v korist lastnikov ladij, ki se uporabljajo za trgovski ladijski promet, ki morda izpolnjuje pogoje za pomoč, dodeljeno na podlagi skupinskih izjem, iz člena 44 Uredbe Komisije 651/2014/EU(
                  3
               ). 
            
            
               Danska je zahtevala izdajo dovoljenja za šest let, kar je najdaljše obdobje iz člena 19(2) Direktive.
            
            
               Danska meni, da je ta ukrep v skladu s Priporočilom Komisije 2006/339/ES o spodbujanju uporabe električne energije z obrežja pri ladjah med privezom v pristaniščih Unije(
                  4
               ) ter Sporočilom Komisije „Strateški cilji in priporočila za pomorsko prometno politiko EU do leta 2018“(
                  5
               ). V zvezi s tem bi bilo treba opozoriti, da bodo od junija 2011 dalje države članice brezpogojno zavezane k izpolnjevanju standardov kakovosti zraka za ustrezna onesnaževala, kot so trdni delci(
                  6
               ). Zaradi te obveznosti morajo poiskati rešitve za težave, kot so emisije ladij med privezom v pristaniščih, kjer je to ustrezno, in morda se bo v pristaniščih s temi težavami uporaba električne energije z obrežja spodbujala v okviru splošne strategije za kakovost zraka. 
            
            
               Danska želi z znižanjem davka upravljavce plovil spodbuditi k uporabi električne energije z obrežja, da bi se zmanjšale emisije v zrak in hrup s plovil med privezom ter emisije CO2. Uporaba znižane davčne stopnje bi okrepila konkurenčnost električne energije z obrežja v primerjavi s porabo goriv iz tankov na krovu, ki je v celoti oproščena davka. 
            
            
               Veljavne določbe na področju, na katero se nanaša predlog
            
            
               Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije, zlasti člena 14(1)(c).
            
         
         
            
               Ocena ukrepa v skladu s členom 19 Direktive 2003/96/ES
            
            
               Upoštevanje posebnih politik
            
            
               Prvi pododstavek člena 19(1) Direktive se glasi: 
            
            
               „Razen določb prejšnjih členov, zlasti členov 5, 15 in 17, lahko Svet, na predlog Komisije, državi članici soglasno dovoli uvedbo nadaljnjih izjem ali znižanj zaradi upoštevanja posebnih politik.“
            
            
               Danski organi si z navedenim znižanjem davka prizadevajo spodbujati okoljsko manj škodljiv način za zadovoljevanje potreb ladij po električni energiji med privezom v pristaniščih in s tem izboljšanje kakovosti zraka v lokalnem okolju. Kakor je poudarila Danska, je Komisija dejansko že priporočila uporabo električne energije z obrežja kot alternativo proizvodnji električne energije na krovu plovil med privezom in tako priznala okoljske prednosti te možnosti(
                  7
               ). Trenutno bi davek na električno energijo, s katero se oskrbujejo plovila med privezom, znašal 878 DKK (približno 117,95 EUR) na MWh. Zahtevana izjema bi tako pomenila dodatno spodbudo za uporabo te tehnologije v višini 874 DKK oz. približno 117,41 EUR na MWh in s tem prispevala k navedenemu cilju politike. 
            
            
               Komisija v zvezi z naravo zastavljenega političnega cilja poudarja, da je spodbujanje uporabe električne energije z obrežja dejansko skupni politični cilj, za katerega bi si morala prizadevati celotna Unija. To je jasno navedeno v Sporočilu Komisije o celostni pomorski politiki(
                  8
               ) in priloženem delovnem dokumentu služb Komisije(
                  9
               ). Komisija je v svojem predlogu za revizijo direktive o obdavčitvi energije(
                  10
               ) predlagala, da se električna energija z obrežja, ki se zagotavlja ladjam med privezom v pristaniščih, za osem let izvzame iz obdavčitve energije.
            
            
               Vendar predloga Komisije Svet ni sprejel, zato ga je Komisija leta 2015 umaknila(
                  11
               ). Ugodno davčno obravnavo električne energije z obrežja je zdaj mogoče uvesti le na podlagi člena 19. Namen tega člena je odzvati se na posebne razmere v posameznih državah članicah, ki jih sama Direktiva ne predvideva. Zato se lahko odstopanje na podlagi člena 19 zaradi doseganja političnega cilja spodbujanja uporabe električne energije z obrežja dodeli le kot prehodni ukrep, preden Svet ta cilj obravnava v okviru revizije Direktive 2003/96/ES.
            
            
               Usklajenost z drugimi politikami in cilji Unije
            
            
               Zahtevani ukrep se nanaša predvsem na okoljsko politiko EU. Ker bo ukrep prispeval k zmanjšanju porabe goriv iz tankov na krovu plovil v pristaniščih, bo dejansko prispeval k cilju izboljšanja kakovosti zraka v lokalnem okolju. Ukrep lahko privede tudi do zmanjšanja emisij CO2, ker je mešanica virov električne energije iz kopenskih omrežij zaradi večje učinkovitosti sistema in drugačnih uporabljenih goriv ogljično manj intenzivna kakor električna energija, proizvedena na krovu z uporabo goriv iz tankov. V tem okviru je mogoče ugotoviti, da je povprečna mešanica virov električne energije v zadevnem tržnem območju ogljično precej manj intenzivna od povprečja EU. Čeprav je ogljična intenzivnost v dodatno dobavljeni električni energiji običajno višja od tiste v povprečni mešanici virov električne energije in zelo odvisna od časa v dnevu, ko nastane dodatno povpraševanje, pa naj bi zmanjšanja CO2, dosežena na podlagi ukrepa, ostala sorazmerno znatna(
                  12
               ). 
            
            
               Ukrep je v skladu z Direktivo 2014/94/EU o vzpostavitvi infrastrukture za alternativna goriva(
                  13
               ), ki obravnava vprašanje namestitve naprav za oskrbo z električno energijo z obrežja v pristaniščih, v katerih obstaja povpraševanje po takih napravah in v katerih stroški niso nesorazmerni glede na koristi, vključno z okoljskimi koristmi.
            
            
               Pri tem je treba opozoriti, da je pomemben razlog za neugoden konkurenčni položaj električne energije z obrežja dejstvo, da za alternativo, tj. električno energijo, proizvedeno na krovu plovil v morskih pristaniščih, zdaj velja popolna oprostitev čistega davka: iz obdavčitve ni izvzeto le gorivo iz tankov, ki se uporablja za proizvodnjo električne energije, kar ustreza normalnim razmeram iz člena 14(1)(a) Direktive 2003/96/ES, temveč tudi električna energija, proizvedena na krovu plovil (glej člen 14(1)(c) Direktive 2003/96/ES). Čeprav se slednja izjema morda težko šteje za usklajeno z okoljskimi cilji Unije, vseeno odraža upoštevanje praktičnosti. Obdavčitev električne energije, proizvedene na krovu, bi namreč od lastnika ladje – ki ima pogosto sedež v tretji državi – ali upravljavca zahtevala izjavo o količini porabljene električne energije. V izjavi bi moral biti opredeljen tudi delež električne energije, porabljen v teritorialnih vodah države članice, v kateri je treba plačati davek. Obvezna priprava take izjave za teritorialne vode vsake države članice, na katero se izjava nanaša, bi za lastnike ladij pomenila veliko administrativno breme. V teh razmerah je lahko upravičeno, da se uporaba električne energije z obrežja, ki pomeni možnost manjšega onesnaževanja, ne postavlja v slabši položaj in da se Danski dovoli uporaba znižane stopnje obdavčitve.
            
            
               Notranji trg in poštena konkurenca
            
            
               Z vidika notranjega trga in poštene konkurence ukrep zgolj zmanjšuje obstoječe davčno izkrivljanje med konkurenčnima viroma električne energije za ladje med privezom, tj. med proizvodnjo električne energije na krovu in električno energijo z obrežja, ki ga je povzročila oprostitev davka za goriva iz tankov.
            
            
               V zvezi s konkurenco med upravljavci plovil je treba najprej omeniti, da za zdaj zelo malo plovil uporablja električno energijo z obrežja na tržni podlagi. Precejšnje izkrivljanje konkurence bi lahko nastalo samo med plovili, ki bi uživala ugodnosti zahtevanega ukrepa na podlagi preusmeritve na električno energijo z obrežja, in plovili, ki bi še naprej uporabljala proizvodnjo na krovu. Čeprav na natančne napovedi stroškov odločilno vplivajo spremembe cen nafte in jih je zato zelo težko pripraviti, pa najnovejše razpoložljive ocene kažejo, da na splošno celo popolna oprostitev davka v večini primerov ne bi znižala operativnih stroškov električne energije z obrežja pod raven stroškov proizvodnje električne energije na krovu (
                  14
               ) in zato v nobenem primeru ne bi pomenila znatne konkurenčne prednosti za upravljavce plovil, ki uporabljajo električno energijo z obrežja, v primerjavi z upravljavci, ki uporabljajo proizvodnjo na krovu. V tem primeru je precejšnje izkrivljenje, kakršno je omenjeno zgoraj, še manj verjetno, saj bo Danska spoštovala najnižjo raven obdavčitve električne energije za poslovno uporabo, predpisano z Direktivo 2003/96/ES. Danska namerava tudi omejiti davčno ugodnost na plovila z bruto tonažo vsaj 400 in na dobavo električne energije z obrežja z napetostjo vsaj 380 voltov. Zato bo ukrep usmerjen na plovila z veliko proizvodnjo električne energije na krovu, obenem pa bo zmanjšal skupno število upravičencev. Mejni vrednosti sta bili postavljeni na razmeroma nizko raven. Po drugi strani se lahko utemeljeno predpostavlja, da bodo na podlagi mejnih vrednosti iz davčne ugodnosti izključena predvsem domača plovila in ne plovila iz drugih držav EU in da mejni vrednosti zato v nobenem primeru ne bosta zagotovili ugodnejše davčne obravnave domačih gospodarskih subjektov v primerjavi z njihovimi konkurenti iz drugih držav članic EU.
            
            
               Danski organi so v zvezi s konkurenco med pristanišči navedli, da je po njihovem mnenju zanemarljiv vsak morebitni vpliv na trgovino med državami članicami, ki bi lahko nastal, če bi plovila spreminjala smer zaradi možnosti uporabe električne energije z obrežja po znižani davčni stopnji. V razmerah, ko ni verjetno, da bi, kakor je navedeno zgoraj, uporaba električne energije z obrežja kljub znižanemu davku postala gospodarnejša od proizvodnje električne energije na krovu, vsaj ne na kratki rok, tudi ni verjetno, da bi znižan davek za električno energijo z obrežja pomembno izkrivljal konkurenco med pristanišči, ker bi spodbujal plovila k spremembi poti zaradi te možnosti.
            
            
               Časovni okvir, predlagan za odobritev uporabe znižane davčne stopnje, v veliki meri upošteva osemletni časovni okvir za oprostitev davka za električno energijo z obrežja iz predloga Komisije. Pred datumom njegovega izteka sprememba rezultatov analize iz prejšnjih dveh odstavkov ni verjetna.
            
            
               Obdobje uporabe ukrepa in razvoj okvira EU o obdavčitvi energije
            
            
               Praviloma mora biti obdobje uporabe odstopanja dovolj dolgo, da ne odvrne upravljavcev pristanišč od potrebnih naložb. Treba bi bilo opozoriti, da ima zadevni davčni ukrep omejen obseg v primerjavi s predlogom Komisije za revizijo direktive o obdavčitvi energije, v katerem je predvidena obvezna oprostitev za električno energijo z obrežja za obdobje osmih let od začetka njene veljavnosti. Odstopanje kljub temu ne bi smelo ogroziti nadaljnjega razvoja obstoječega pravnega okvira, upoštevati pa bi bilo treba možnost, da Svet sprejme pravni akt na podlagi predloga Komisije za spremembo direktive o obdavčitvi energije. V teh razmerah se zdi ustrezno odobriti zahtevano dovoljenje za največ šest let, kot to dopušča Direktiva, pri čemer pa se upošteva morebitni začetek uporabe zadevnih splošnih določb, in sicer pred predvidenim datumom izteka tega obdobja. To obdobje bo zagotovilo pravno varnost za upravljavce ladij in pristanišč, ki morajo načrtovati svoje naložbe v zmogljivosti za električno energijo z obrežja ali opremo na plovilu.
            
            
               Pravila o državni pomoči
            
            
               Na podlagi ustreznega menjalnega tečaja z dne 1. oktobra 2014, ki je bil objavljen v Uradnem listu Evropske unije(
                  15
               ), je znižana davčna stopnja v višini 4 DKK na MWh, ki jo načrtujejo danski organi, višja od najnižje ravni obdavčitve električne energije za poslovno uporabo v EU v skladu s členom 10 Direktive 2003/96/ES. Zdi se, da je ukrep v skladu s členom 44 Uredbe Komisije 651/2014/EU, v katerem so določeni pogoji, pod katerimi se pomoč v obliki znižanja okoljskih davkov v skladu z Direktivo 2003/96/ES lahko izvzame iz obveznosti priglasitve državne pomoči. Vendar v tej fazi ni mogoče ugotoviti, ali so izpolnjeni vsi pogoji iz te uredbe in ali predlog izvedbenega sklepa Sveta ne vpliva na obveznost države članice, da zagotovi skladnost s pravili o državni pomoči, v primeru izvzete pomoči zlasti tistimi iz Uredbe Komisije 651/2014/EU.
            
         
         
            
               2.REZULTATI POSVETOVANJ Z ZAINTERESIRANIMI STRANMI IN OCEN UČINKA
            
            
               Posvetovanje z zainteresiranimi stranmi
            
            
               Ta predlog temelji na zahtevi Danske in zadeva le to državo članico.
            
            
               Zbiranje in uporaba strokovnih mnenj
            
            
               Strokovno mnenje ni bilo potrebno.
            
            
               Ocena učinka
            
            
               Ta predlog se nanaša na dovoljenje eni sami državi članici na njeno lastno zahtevo.
            
            
               3.PRAVNI ELEMENTI PREDLOGA
            
            
               Načelo subsidiarnosti
            
            
            
               Področje posredne obdavčitve, zajeto v členu 113 PDEU, samo po sebi ni v izključni pristojnosti Evropske unije v smislu člena 3 PDEU. Vendar ima Svet v skladu s členom 19 Direktive 2003/96/ES v okviru sekundarne zakonodaje izključno pristojnost, da državam članicam dovoli uporabo nadaljnjih izjem ali znižanj v smislu navedene določbe. Zato države članice ne morejo prevzeti te naloge Sveta. Posledično se načelo subsidiarnosti za ta izvedbeni sklep ne uporablja. Vsekakor pa tega dokumenta v skladu s Protokolom št. 2 k Pogodbama ni treba posredovati nacionalnim parlamentom za preverjanje skladnosti z načelom subsidiarnosti, saj ne gre za osnutek zakonodajnega akta.
            
            
               Načelo sorazmernosti
            
            
               Predlog je v skladu z načelom sorazmernosti. Znižanje davka ne presega tega, kar je potrebno za doseganje zadevnega cilja (glej obravnavo vidikov notranjega trga in poštene konkurence zgoraj).
            
            
               Izbira instrumentov
            
            
               Predlagani instrumenti: Izvedbeni sklep Sveta.
            
            
               Člen 19 Direktive 2003/96/ES določa le to vrsto ukrepa.
            
            
               4.PRORAČUNSKE POSLEDICE
            
            
               Ta ukrep Uniji ne nalaga finančnega ali administrativnega bremena. Zato predlog ne vpliva na proračun Unije.
            
            
               2015/0106 (NLE)
            
            
               Predlog
            
         
         
            
               IZVEDBENI SKLEP SVETA
            
            
               o dovoljenju Danski, da v skladu s členom 19 Direktive 2003/96/ES uporabi znižano stopnjo obdavčitve za električno energijo, ki se neposredno zagotavlja plovilom med privezom v pristanišču
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije(
                  16
               ), zlasti člena 19 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Danska je z dopisom z dne 2. julija 2014 zaprosila za odobritev uporabe znižane stopnje davka na električno energijo, ki se neposredno zagotavlja plovilom med privezom v pristanišču („električna energija z obrežja“), v skladu s členom 19(1) Direktive 2003/96/ES. Na zahtevo Komisije je Danska 13. novembra 2014 in 23. februarja 2015 predložila dodatne informacije.
            
            
               (2)Z nameravano uporabo znižanja davka si Danska prizadeva spodbujati uporabo električne energije z obrežja. Uporaba te električne energije velja za okoljsko manj škodljiv način zadovoljevanja potreb ladij po električni energiji med privezom v pristaniščih v primerjavi s porabo goriv iz tankov teh plovil.
            
            
               (3)Uporaba električne energije z obrežja preprečuje emisije onesnaževal zraka, ki izvirajo iz porabe goriv iz tankov plovil med privezom, in prispeva k izboljšanju kakovosti zraka v lokalnem okolju pristaniških mest. Zaradi posebnih pogojev strukture za proizvodnjo električne energije v zadevni regiji, tj. nordijskega trga električne energije, ki obsega Dansko, Finsko, Švedsko in Norveško, se pričakuje tudi, da bo uporaba električne energije iz kopenskih omrežij namesto električne energije, proizvedene s porabo goriv iz tankov na krovu, zmanjšala emisije CO2. Zato se predvideva, da bo ukrep prispeval k doseganju ciljev politike Unije na področju okolja, zdravja in podnebja.
            
            
               (4)Danska je izrecno zahtevala, da se znižanje davka ne uporablja za električno energijo, ki se neposredno zagotavlja plovilom za zasebne namene med privezom v pristanišču.
            
            
               (5)Dovoljenje Danski za uporabo znižane stopnje obdavčitve električne energije z obrežja ne presega obsega, potrebnega za doseganje povečane uporabe električne energije z obrežja, saj bo v večini primerov proizvodnja električne energije na krovu ostala konkurenčnejša možnost. Iz istega vzroka in ker tehnologija trenutno na Danskem ni na voljo, ni verjetno, da bi ukrep v svoji življenjski dobi povzročil znatnejše izkrivljanje konkurence in zato ne bo negativno vplival na pravilno delovanje notranjega trga.
            
            
               (6)V skladu s členom 19(2) Direktive 2003/96/ES mora biti vsako dovoljenje, odobreno na podlagi navedenega člena, strogo časovno omejeno. Da bi se zagotovilo, da je obdobje veljavnosti dovoljenja dovolj dolgo, da ne odvrne upravljavcev pristanišč od potrebnih naložb, je ustrezno dodeliti zahtevano dovoljenje za obdobje šestih let, ob upoštevanju morebitnega začetka uporabe splošnih določb v zvezi s to zadevo, ki se lahko sprejmejo v skladu s členom 113 PDEU, pred predvidenim datumom izteka tega obdobja.
            
            
               (7)Ta sklep ne posega v uporabo pravil Unije o državni pomoči –
            
            
               SPREJEL NASLEDNJI SKLEP: 
            
            
               Člen 1
            
            
               Danski se dovoli uporaba znižane stopnje davka na električno energijo, ki se neposredno zagotavlja plovilom med privezom v pristanišču, razen za plovila za zasebne namene, pod pogojem, da se upoštevajo najnižje ravni obdavčitve v skladu s členom 10 Direktive 2003/96/ES.
            
            
               Člen 2
            
            
               Ta sklep se uporablja od dvajsetega dne po objavi v Uradnem listu Evropske unije. 
            
            
               Sklep se preneha uporabljati šest let po tem datumu.
            
         
         
            
               Vendar, če Svet na podlagi člena 113 Pogodbe določi splošna pravila o davčnih ugodnostih za električno energijo z obrežja, ta sklep preneha veljati na dan začetka uporabe navedenih splošnih pravil.
            
            
               Člen 3
            
            
               Ta sklep je naslovljen na Kraljevino Dansko.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  ()Vsi izračuni temeljijo na menjalnem tečaju z dne 1. oktobra 2014, tj. 7,4437 DKK za 1 EUR. Glej UL C 344, 2.10.2014.
               
               
                  
                     (2)
                  ()Navedena raven obdavčitve električne energije se je uporabljala januarja 2015 (glej http://ec.europa.eu/taxation_customs/taxation/excise_duties/energy_products/rates/index_en.htm).
               
               
                  
                     (3)
                  ()Uredba Komisije št. 651/2014/EU o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L 187, 26.6.2014, str. 1–78).
               
               
                  
                     (4)
                  ()Priporočilo Komisije 2006/339/ES z dne 8. maja 2006 o spodbujanju uporabe električne energije z obrežja pri ladjah med privezom v pristaniščih Skupnosti (UL L 125, 12.5.2006).
               
               
                  
                     (5)
                  ()Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Strateški cilji in priporočila za pomorsko prometno politiko EU do leta 2018, COM(2009)8 final z dne 21. januarja 2009.
               
               
                  
                     (6)
                  ()Glej Direktivo 2008/50/ES Evropskega parlamenta in Sveta z dne 21. maja 2008 o kakovosti zunanjega zraka in čistejšem zraku za Evropo (UL L 152, 11.6.2008).
               
               
                  
                     (7)
                  ()Glej opombo 4 zgoraj.
               
               
                  
                     (8)
                  ()COM(2007)575 final z dne 10. oktobra 2007.
               
               
                  
                     (9)
                  ()SEC(2007)1283 final z dne 10. oktobra 2007.
               
               
                  
                     (10)
                  ()COM(2011)169 final z dne 13. aprila 2011.
               
               
                  
                     (11)
                  ()UL C 80, 7.3.2015, str. 17–23.
               
               
                  
                     (12)
                  ()Leta 2012 je bil skupni delež obnovljivih virov v mešanici virov električne energije trga NordPool 69,8 % (glej „http://www.nordpoolspot.com/Global/Download%20Center/TSO/Nordic-production-split_2004-2012.pdf“). Vendar se električna energija iz jedrskih elektrarn in električna energija iz hidroelektrarn, ki predstavljata največji delež proizvodnje energije iz obnovljivih virov na trgu NordPool, uporabljata predvsem za osnovno obremenitev, medtem ko je ogljična intenzivnost pri konični obremenitvi v povprečju večja. Treba je tudi opozoriti, da je bilo na Danskem leta 2012 približno 42 % električne energije proizvedenih v klasičnih termoelektrarnah, vendar delež vetrne energije predstavlja vedno večji del oskrbe z energijo.
               
               
                  
                     (13)
                  ()Direktiva 2014/94/EU Evropskega parlamenta in Sveta z dne 22. oktobra 2014 o vzpostavitvi infrastrukture za alternativna goriva (UL L 307, 28.10.2014, str. 1–20).
               
               
                  
                     (14)
                  ()Glej dokument Generalnega direktorata Evropske komisije za okolje, „Pogodba o storitvah v zvezi z emisijami z ladij: dodelitev, zmanjšanje in tržno usmerjeni instrumenti, Naloga 2a – električna energija z obrežja, avgust 2005“, 
                  
                     http://ec.europa.eu/environment/air/pdf/task2_shoreside.pdf
                  
                  . Analiza stroškov je pripravljena za tri pristanišča: Göteborg (Švedska), Juneau in Long Beach (ZDA).
               
               
                  
                     (15)
                  ()Glej opombo 1 zgoraj.
               
               
                  
                     (16)
                  ()UL L 283, 31.10.2003, str. 51.